Wapenhandelaar in Boksburg word beroof deur rowers – minstens 100 vuurwapens is nou onwettig in die besit van kriminele | SAUK.co.za - Nuus.info
Gewapende rowers het Woensdagoggend minstens 100 vuurwapens by 'n vuurwapenhandelaar in Boksburg aan die Oos-Rand geroof nadat hulle die bestuurder en personeel met wapens aangehou het.
Volgens kapt. Pearl van Staad, polisiewoordvoerder, het 'n man omstreeks 09:00 by Limpopo Arms and Ammunition- ingestap en gevra om na vuurwapens te kyk. "Die man het toe 'n vuurwapen uitgepluk en dit op die bestuurder en twee ander personeellede in die winkel gerig en hulle beveel om die deur vir twee ander mans oop te maak," sê Van Staad. Die verdagtes het die personeel beveel om in die instapkluis in te gaan waarna hulle vuurwapens uit die winkel gedra en in die onderneming se Mitsubishi Triton-bakkie gelaai het.
Volgens Van Staad is minstens 100 vuurwapens gesteel. Geen skote is geskiet nie en niemand is in die rooftog beseer nie.
"Die bakkie is later op die hoek van Pretorius- en Taitstraat in Witfield gevind. Ooggetuies het gesien hoe die verdagtes die vuurwapens in 'n groen Mazda oorlaai. Ons volg alle moontlike leidrade op. Ons het spanne in Pretoria en Tembisa wat aan die saak werk," sê Van Staad.
Dr. Johan Burger, senior navorser aan die Instituut vir Sekerheidstudies (ISS), sê misdadigers sal enigiets doen om hulself te bewapen sodat hulle kan aanhou om misdaad te pleeg.
"Gewoonlik sal misdadigers handwapens gebruik vir rooftogte by huise en ondernemings en vir motorkapings. Aanvalsgewere, wat nie maklik in winkels verkrygbaar is nie, word gewoonlik in bankrooftogte en transitorooftogte gebruik," sê hy.
Burger sê dit is net 'n algemene reël, en dat misdadigers nie altyd daarby hou nie.
"Misdadigers sal enige moontlike manier gebruik om hulself te bewapen. Ons sien al hoe meer dat hulle veiligheidswagte en die polisie beroof vir wapens."
Ons lewe in 'n geweldadige samelewing en dit is gevaarlik wanneer soveel vuurwapens in die verkeerde hande beland.
Burger sê in huisrooftogte en plaasaanvalle sal rowers eerste waardevolle items soos geld en elektroniese ware steel. "Hulle tweede prioriteit is altyd vuurwapens. Hoe langer hulle vuurwapens het, hoe langer kan hulle misdaad pleeg."
Martin Hood, 'n prokureur en kundige in vuurwapen-aangeleenthede, sê wapenhandelaars moet aan verskeie regulasies en veiligheidsmaatreëls voldoen om sake te kan doen. "Daar moet veiligheidsdeure by die ingang wees. Al die deure en vensters moet diefwering hê en die winkel moet oor 'n instapkluis beskik waar die wapens geberg word. Ander vereistes sluit 'n gekoppelde alarmstelsel en die diens van 'n reaksie-eenheid in," sê hy.
Na wat verneem word was die kringtelevisiekameras gedurende die rooftog by die winkel buite werking.
Volgens Hood sal die wapenhandelaar aanspreeklik gehou word indien hy nalatig was. "Nalatigheid sal in die polisie se ondersoek aan die lig kom. Dit wil voorkom asof die bestuurder dit verkies het om nie die rowers te konfronteer nie. Dit is 'n wyse keuse – 'n verlies van 'n lewe kan nie met wapens vergelyk word nie. Wapens kan altyd weer aangeskaf word, lewens nie," sê Hood.
Jonathan Fouché, voorsitter van die South African Arms and Ammunition Dealers' Assocaition (SAAADA) vergelyk rooftogte by wapenhandelaars met "goed georkestreerde militêre operasies".
"Ek is bewus van twee wapenhandelaars in KwaZulu-Natal wat in die laaste jaar op soortgelyke wyse beroof is. Plofstof is selfs al gebruik om 'n winkel oop te blaas om wapens te buit. Wapenhandelaars, soos enige ander besigheid in die land, word al hoe meer die teiken van misdadigers," meen hy.
Fouché, ook 'n wapenhandelaar, is bekommerd oor waar die gesteelde wapens gaan opeindig.
"Ons lewe in 'n geweldadige samelewing en dit is gevaarlik wanneer soveel vuurwapens in die verkeerde hande beland," sê Fouché.
Die vermoede bestaan dat die diewe deel uitmaak van n bende wat daarin spesialiseer om wapens te steel.
Verskeie polisiestasies in Gauteng is al van hulle wapens beroof, wat die indruk laat dat polisiebeamptes betrokke is by die rooftogte.
Niemand is tot dusver in hegtenis geneem nie.
« Eskom is glo tegnies bankrot en sy R420 miljard skuldlas maak tans 15% van die land se skuld uit – ANC het baie om te verduidelik aangesien hierdie sukkelende staats entiteit in die apartheidsbewind hoogs suksesvol en operasioneel was
ANC-regime kondig aan dat deskundiges uit Italië se hulp ingeroep is om swak diens van Eskom te herstel, dit terwyl Suid-Afrika wemel van uiters bekwame blankes wat die werk kan verrig »